КуэдкIэ зыщыгугъ щIалэгъуалэр
КъБР-м и Профсоюзхэм я унэм щызэхуэсат Кавказ Ищхъэрэм щыпсэу щIалэгъуалэм папщIэ къызэрагъэпэщ «Мэшыкъуэ-2016» зэхыхьэм шыщхьэуIум и 5-19-хэм кIуэнухэр. ЗэIущIэм хэтащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан, а министерствэм и лэжьакIуэхэу Балэ Олегрэ Водопьянов Александррэ, республикэм къалэн куэд щагъэзащIэ и щIалэгъуалэ центрым и унафэщI Азубэч Азэмэт, Псыхуабэ кIуэну гупым и унафэщI Кабуловэ Зитэ.
Геккиев СулътIан жиIащ «Мэшыкъуэ-2016» зэхыхьэм кIуэну хуея ныбжьыщIэ 600-м щIигъум проект нэхъыфI зыгъэхьэзыра, нэхъ жыджэру къалъыта 250-р къызэрыхахар, иджырей зэхуэсым егъэджэныгъэм нэхъ зырыщытрагъэщIэнур.
— КъБР-м и Iэтащхьэм гулъытэ хэ- ха хуещI щIыналъэм и зыужьыныгъэм, лъэпкъхэм яку дэлъ зэныбжьэгъугъэр, зэгурыIуэныгъэр гъэбыдэным, дин зэхуэмыдэ зыIыгъхэм я зэхущытыкIэхэр егъэфIэкIуэным. Абы и лъэныкъуэкIэ дыфщогугъ утыку ихьэну щIалэхэмрэ хъыджэбзхэмрэ фи зэфIэкIхэр къэвгъэлъэгъуэну, жэуаплыныгъэ фхэлъыну, иджырей Iуэху зэIумыбзхэм я хэкIыпIэу къэфлъытэр къэвгъэнэIуэну. Зэхуэсыр къызэзыгъэпэщахэм зэраубзыхуамкIэ, шыщхьэуIум и 7-р Къэбэрдей-Балъкъэрым и махуэщ, — жиIащ Геккиевым.
Азубэч Азэмэт жиIащ Къэбэрдей-Балъкъэрым и цIэкIэ утыку ихьэну щIалэхэмрэ хъыджэбзхэмрэ ягъэхьэзыра проектхэм я нэхъыфIхэр къызэрыхахар, гъэ кIуам абы республикэм щыщу щыIахэр шахмат зэхьэзэхуэхэм, акъыл жан зэпеуэхэм къызэрыхэжаныкIар, иджыри ехъулIэныгъэкIэ зэращыгугъыр.
ЗэIущIэм къыщыпсэлъахэм къызэрыхагъэщамкIэ, мы щIалэгъуалэ зэхыхьэм хэтхэм я бжыгъэм илъэс къэси хохъуэ, я проектхэр я мыхьэнэкIи фIагъкIи йофIакIуэ, мыгъэрейхэм я нэхъыбэр хьэрычэт Iуэхум, туризмэм, щэнхабзэм зегъэужьыным траухуащ.
«Мэшыкъуэ-2016» зэхыхьэм федеральнэ бюджетым щыщу сом мелуан 85-рэ хухахащ. Зилэжьыгъэр нэхъыфIу къалъытэ цIыху щхьэхуэм сом мин 300-м щыщIэдзауэ сом мин 500-м нэс, IуэхущIапIэ зиIэм сом мелуанитIрэ ныкъуэрэ иратынущ.
«Мэшыкъуэ» зэхуэсым щэнейрэ щытекIуа Тэтэр Жантемыр, пашэ хъуа нэгъуэщIхэри мыгъэрей зэхуэсым кIуэнухэм епсэлъащ я Iуэхур нэхъыфI зэрыхъунум теухуауэ.
ТЕКIУЖЬ Заретэ.
Сурэтхэр Елъкъэн Артур трихащ.
